
  Casa de Asigurări de Sănătate Maramureș

    nr. 14.860 data 31.12.2025


[bookmark: _Hlk215828126]  În atenția furnizorilor de servicii medicale în asistența medicală primară 


[bookmark: _GoBack]Prin prezenta vă reamintim obligațiile contractuale și legale ce revin furnizorilor de servicii medicale în asistența medicală primară privind luarea în evidență, supravegherea și monitorizarea gravidei, conform dispozițiilor Hotărârii Guvernului nr. 521/2023 pentru aprobarea pachetelor de servicii medicale și a Contractului-cadru care reglementează condițiile acordării asistenței medicale, a medicamentelor și a dispozitivelor medicale, în cadrul sistemului de asigurări sociale de sănătate precum și ale Ordinului MS/CNAS nr. 1857/441/2023 pentru aprobarea Normelor metodologice de aplicare a Hotărârii Guvernului nr. 521/2023.
Conform prevederilor art. 7 alin. (1) lit. q) din Anexa 3 la Ordinul MS/CNAS nr. 1857/441/2023 pentru aprobarea Normelor metodologice de aplicare a Hotărârii Guvernului nr. 521/2023, furnizorii de servicii medicale în asistență medicală primară au obligația „să înscrie copiii care nu au fost înscriși pe lista unui medic de familie, odată cu prima consultație a copilului bolnav în localitatea de domiciliu sau, după caz, de reședință a acestuia. Nou-născutul va fi înscris pe lista medicului de familie care a îngrijit gravida, imediat după nașterea copilului, dacă părinții nu au altă opțiune; înscrierea nou-născutului va fi efectuată în aplicația informatică a medicului și va fi transmisă în sistemul informatic unic integrat odată cu înscrierea pe lista proprie; să înscrie pe lista proprie gravidele și lăuzele neînscrise pe lista unui medic de familie, la prima consultație în localitatea de domiciliu sau, după caz, de reședință a acestora, dacă nu există o altă opțiune; să nu refuze înscrierea pe listă a copiilor, la solicitarea părinților sau a aparținătorilor legali, și nici înscrierea persoanelor din statele membre ale Uniunii Europene/din Spațiul Economic European/Confederația Elvețiană/Regatului Unit al Marii Britanii și Irlandei de Nord, beneficiari ai formularelor/documentelor europene emise în baza Regulamentului (CE) nr. 883/2004, cu modificările și completările ulterioare; să nu refuze înscrierea pe listă a persoanelor din statele cu care România a încheiat acorduri, înțelegeri, convenții sau protocoale internaționale cu prevederi în domeniul sănătății, care au dreptul și beneficiază de serviciile medicale din pachetul de bază, în asistența medicală primară, în condițiile stabilite de respectivele documente internaționale”.
Potrivit Anexei nr. 1 – „Condițiile acordării pachetului de servicii minimal și de bază în asistența medicală primară” din Ordinul ministrului sănătății și al președintelui CNAS nr. 1857/441/2023, în secțiunea dedicată pachetului minimal de servicii medicale, sunt prevăzute în mod expres serviciile aferente monitorizării evoluției sarcinii și lăuziei, după cum urmează:
1. Servicii obligatorii privind monitorizarea sarcinii și lăuziei (pct. 1.2.2. din Anexa nr. 1 la Ordinul MS/CNAS nr. 1857/441/2023)
a) Luarea în evidență în primul trimestru de sarcină, serviciu pentru care se decontează o consultație; acest serviciu include, după caz, și depistarea sarcinii;
b) Supravegherea lunară a sarcinii din luna a 3-a până în luna a 7-a, pentru care se decontează o consultație pe lună. În situația în care luarea în evidență are loc în luna a 3-a de sarcină, furnizorul va raporta casei de asigurări de sănătate doar serviciul de luare în evidență, nu și consultația de supraveghere;
c) Supravegherea bilunară în trimestrele avansate, respectiv din luna a 7-a până în luna a 9-a inclusiv, pentru care se decontează două consultații pe lună;
d) Urmărirea lăuzei la externarea din maternitate, la cabinet sau la domiciliu, pentru care se decontează o consultație;
e) Urmărirea lăuzei la 4 săptămâni de la naștere, la cabinet sau la domiciliu, pentru care se decontează o consultație.
2. Conținutul supravegherii gravidei (pct. 1.2.2.1 din Anexa nr. 1)
În cadrul consultațiilor de supraveghere a gravidei, medicul de familie realizează următoarele activități:
· promovarea alimentației exclusive la sân până la vârsta de 6 luni și continuarea acesteia până la minimum 12 luni;
· recomandarea testării gravidei pentru HIV, hepatită virală B și C, lues;
· recomandarea altor investigații paraclinice necesare, dintre cele incluse în pachetul de bază.
NOTA 1: Investigațiile paraclinice și tratamentele specifice sarcinii pot fi recomandate doar pentru perioada cuprinsă între momentul luării în evidență și până la 4 săptămâni după naștere.
3. Reguli privind recomandările pentru investigații paraclinice (NOTA 2-pct. 1.2.2, Anexa nr. 1)
Medicul de familie nu utilizează formularele de recomandări sau prescripțiile utilizate în sistemul asigurărilor sociale de sănătate pentru recomandarea investigațiilor paraclinice, a consultațiilor de specialitate sau a medicamentelor în cazurile ce depășesc competența acestuia, cu următoarele excepții expres prevăzute:
· persoanele cu suspiciune de afecțiune oncologică, pentru care medicul poate elibera bilet de trimitere către ambulatoriul de specialitate, laborator sau spitalizare de zi, în vederea confirmării diagnosticului;
· persoanele pentru care se recomandă testarea pentru virusul hepatitic B și C în ambulatoriul de specialitate;
· gravidele pentru care se recomandă testarea pentru virusul HIV în ambulatoriul paraclinic de specialitate.
Toate serviciile medicale acordate gravidelor minore sunt scutite de coplată, potrivit Contractului-cadru și reglementărilor privind categoriile exceptate de la coplată din sistemul de asigurări sociale de sănătate.
În acest sens, vă reiterăm faptul că:
· gravidele minore beneficiază de toate consultațiile și serviciile prevăzute în pachetul de bază fără coplată, indiferent de calitatea de asigurat;
· niciun cabinet medical nu poate refuza preluarea sau monitorizarea unei gravide minore, inclusiv în situația lipsei documentelor de asigurare, având în vedere caracterul garantat al serviciilor de prevenție și supraveghere prenatală.
Această obligație decurge din prevederile generale ale pachetului minimal și de bază și din principiile privind protecția maternității în asistența medicală primară prevăzute în Contractul-cadru.
Cu stimă,

	DIRECTOR GENERAL
Ec. Adrian MĂDĂRAS
	DIRECTOR EXECUTIV RELAȚII CONTRACTUALE
Ec. Vasile MAJDIK

